User:BisericaStraseni/sandbox



= Biserica „Sfântul Ierarh Nicolae" or. Strășeni = Biserica „Sfântul Ierarh Nicolae" este prima biserică cunoscută din satul Strășeni care a fost construită în anul 1750. Despre această biserică se știe doar că avea hramul „Sf. Ierarh Nicolae", era din lemn, acoperită cu șindrilă, înzestrată cu veșminte, icoane și cărți. La începutul secolului al XIX-lea, satul avea mai mult de 250 de gospodării, numărul de locuitori creștea, iar micuța biserică de lemn devenea neîncăpătoare.

Hramul bisericii
La 20 iunie 1832, Nichita Istrati, reprezentantul comunității creștine din satul Strășeni, adresează un demers IPS Dimitrie, Arhiepiscop al Chișinăului și Hotinului, în care roagă să permită construcția unei biserici de piatră în locul celei vechi. La 23 ianuarie 1835, protopopul județului Orhei, Iacov Sotnicenco, raportează Înalt preasfințitului că biserica de piatră cu hramul „Sf. Ierarh Nicolae" din satul Strășeni a fost finalizată de către enoriași. După ce biserica a fost înălțată, s-a instalat Iconostasul și a fost înzestrată cu icoane, veșminte și toate cele necesare pentru oficierea slujbelor divine, protopopul cere permisiunea ca biserica să fie sfințită. Dintr-un alt raport al aceluiași protopop, din 29 ianuarie același an, aflăm că biserica a fost sfințită de către el în ziua de 26 ianuarie 1835. În 1874 a fost reparată, după care, resfințită în ziua de 2 august. A fost cheltuită suma de 670 de ruble, iar o bună parte a fost jertfită de părintele Gheorghe Chirilov. A fost reconstruită în anii 1880-1881 după planul aprobat de Comisia pentru Construcții și Drumuri din Basarabia. Atunci a fost lărgită în părți, căpătând, astfel, formă de cruce, iar în 1890 au fost înălțate turlele. A mai fost reparată în anii 1896, 1910, 1933-1934. În 1910 a fost instalat un nou iconostas confecționat de meșterul S. N. Chirilov, pentru care a fost remunerat cu 700 de ruble. În 1917 pereții interiori au fost pictați în stil bizantin de pictorul Talacev.

Arhitectura
Este constituită din turm-clopotnița din două nivele, pronaos, naos și altar. Părțile laterale ale naosului în partea superioară formează frontoane triunghiulare, iar deasupra se înalță turla cu cupolă în forma de bulb. Exteriorul este decorat cu pilastri decorativi, brâie, chenare murale.

În anul 1861, în satul Strășeni, activau două școli parohiale unde învățau 68 de băieți și 12 fete.

Cărțile bisericești
În perioada interbelică, biserica „Sf. Nicolae" din Strășeni dispunea de multe cărți vechi de slujbă bisericească, editate în limba română: „Anthologhion" tipărit la Iași în anul 1755; „Liturghier" (Iași, 1759); „Evhologhion" (Iași, 1764); „Evanghelie" (București, 1784), „Cazani" (Râmnic, 1792); „Apostol" (Mănăstirea Neamț, 1851); „Evanghelie" (Râmnic, 1865); „Ceaslov" (Mănăstirea Neamț, 1874). La Mănăstirea Hâncu se păstrează un „Prolog" (iunie-august), tipărit la Tipografia Mănăstirii Neamț în 1855, care în trecut a aparținut bisericii „Sf. Nicolae" din Strășeni.

Istorie
În anul 1958 biserica a fost închisă de către regimul comunist, iar apoi și devastată, fiind folosită ca magazie pentru inventarul școlar raional. A fost redeschisă în anul 1990, iar la 7 februarie 1993, după efectuarea lucrărilor de reparație, a fost sfințită de IPS Vladimir, Mitropolit al Chișinăului și al întregii țări. Biserica „Sf. Nicolae" din Strășeni este monument de arhitectură de importanță.